Document ID: 31993R3049

ΚΑΝΟΝΙΣΜΟΣ (ΕΚ) αριθ. 3049/93 ΤΗΣ ΕΠΙΤΡΟΠΗΣ της 4ης Νοεμβρίου 1993 για την τροποποίηση του κανονισμού (ΕΟΚ) αριθ. 570/88 για την πώληση σε μειωμένη τιμή βουτύρου και τη χορήγηση ενίσχυσης στο βούτυρο και το συμπυκνωμένο βούτυρο που προορίζονται για την παρασκευή προϊόντων ζαχαροπλαστικής, παγωτών και άλλων προϊόντων διατροφής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 2071/92 (2), και ιδίως το άρθρο 6 παράγραφος 7, το άρθρο 12 παράγραφος 3 και το άρθρο 28,
Εκτιμώντας:
ότι, λόγω των τροποποιήσεων που έγιναν από τον κανονισμό (ΕΟΚ) αριθ. 1813/93 της Επιτροπής (3) στον κανονισμό (ΕΟΚ) αριθ. 570/88 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 2443/93 (5), διαπιστώθηκαν διαφορές στην ερμηνεία της εννοίας των ενδιαμέσων προϊόντων σε ορισμένα κράτη μέλη- ότι, για να αντιμετωπισθεί η κατάσταση αυτή και να αποφευχθούν ενδεχόμενες άνισες μεταχειρίσεις των επιχειρηματιών της Κοινότητας, πρέπει να προβλεφθούν τα κριτήρια που θα επιτρέπουν την αντικειμενικότητα και τη διαφάνεια όσον αφορά την εξακρίβωση των προϊόντων αυτών- ότι πρέπει, επιπλέον, για τεχνικούς και εμπορικούς λόγους, να θεωρηθούν ως ενδιάμεσα προϊόντα τα προϊόντα εκτός από εκείνα που περιλαμβάνονται στους κωδικούς ΣΟ 0401 έως 0406, με εξαίρεση τους κωδικούς ΣΟ 0402 21 19 και 0402 21 99 και να συμπληρωθεί το παράρτημα IX του κανονισμού (ΕΟΚ) αριθ. 570/88 αποδεχόμενοι τα προϊόντα που υπάγονται στον κωδικό ΣΟ 1704 90 30 ως ενδιάμεσα προϊόντα-
ότι, κατά πρέκκλιση των γενικών κανόνων, το άρθρο 21 παράγραφος 4 του κανονισμού (ΕΟΚ) αριθ. 570/88 προβλέπει τη δυνατότητα αλλαγής του προορισμού μεταξύ του τύπου Α/Γ/Δ και του τύπου Β για εμπορικούς και δεόντως αιτιολογημένους λόγους- ότι η παρέκκλιση αυτή πρέπει να ερμηνευθεί και να εφαρμοσθεί κατά αυστηρό τρόπο στην περίπτωση κατά την οποία η ελάχιστη τιμή πωλήσεως ή, ενδεχομένως, το ανώτατο ποσό της ενισχύσεως είναι διαφορετικά μεταξύ του τύπου Α/Γ/Δ και του τύπου Β- ότι μία τέτοια αυστηρή εφαρμογή δεν είναι αναγκαία στην περίπτωση κατά την οποία οι ελάχιστες τιμές πωλήσεως ή, ενδεχομένως, τα ανώτατα ποσά ενισχύσεως είναι ταυτόσημα για τους δύο τύπους- ότι, στην περίπτωση αυτή, μπορεί να επιτραπεί η αλλαγή του προορισμού με απλή αίτηση του επιχειρηματία-
ότι, δυνάμει του άρθρου 9 του κανονισμού (ΕΟΚ) αριθ. 570/88, τα ενδιάμεσα προϊόντα, της ίδιας εγκαταστάσεως μεταποιήσεως, πρέπει να υπάγονται σε διαδικασία προεγκρίσεως, από την 1η Αυγούστου 1993- ότι, για λόγους διοικητικούς και ασφάλειας του δικαίου, πρέπει να θεωρηθεί ότι ισχύει η έγκριση που δόθηκε πριν από την 1η Αυγούστου όταν η διαδικασία της εξετάσεως εγκρίσεως έχει λήξει το αργότερο στις 30 Νοεμβρίου 1993-
ότι η Επιτροπή Διαχείρισης Γάλακτος και Γαλακτομικών Προϊόντων δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 570/88 τροποποιείται ως εξής:
1. Στο άρθρο 9 παράγραφος 1 στοιχείο α), προστίθεται το ακόλουθο κείμενο:
"Εντούτοις, όσον αφορά τα ενδιάμεσα προϊόντα που έχουν εγκριθεί πριν από την 1η Αυγούστου 1993, η έγκριση ισχύει εφόσον περατωθεί η εξέταση από την αρμόδια αρχή και το αργότερο έως τις 30 Νοεμβρίου 1993".
2. Στο άρθρο 9α, οι όροι "των κωδικών ΣΟ 0401 και 0405" αντικαθίστανται από τους όρους "των κωδικών ΣΟ 0401 και 0402 (με εξαίρεση τους κωδικούς ΣΟ 0402 21 19 και 0402 21 99), 0403, 0404, 0405 και 0406".
3. Στο άρθρο 21 παράγραφος 4 προστίθεται το ακόλουθο εδάφιο:
"Εντούτοις, στην περίπτωση κατά την οποία η ελάχιστη τιμή πωλήσεως ή, ενδεχομένως, το ανώτατο ποσό της ενισχύσεως που αναφέρονται στο άρθρο 18 παράγραφος 1 είναι ταυτόσημα για τον τύπο Α/Γ/Δ και τον τύπο Β, η αρμόδια αρχή μπορεί να επιτρέψει υπό τον έλεγχό της και με την τήρηση των διατάξεων του παρόντος κανονισμού, αλλαγή του προορισμού μεταξύ των δύο τύπων μετά από αίτηση του υπερθεματιστή."
4. Στο παράρτημα ΙΧ σημείο 1 οι όροι "του κωδικού ΣΟ 1806" αντικαθίστανται από τους όρους "των κωδικών ΣΟ 1704 90 30 και 1806".
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Νοεμβρίου 1993.

Labels: 3
17
19